
A pulmonális vénák elektromos rekonnekciójának prediktorai rádiófrekvenciás abláció során

Kulcsszavak: Pitvarfibrilláció; Abláció; CLOSE; PVR;
Bevezetés: A pitvarfibrilláció (PF) ritmuskontrolljának leghatékonyabb módszere a pulmonalis vénák (PV) izolációja (PVI) a bal pitvartól. A PF rekurrenciája PVI után leggyakrabban a pulmonalis vénák elektromos rekonnekciójának (PVR) tulajdonítható. A PVR-t meghatározó „betegfüggő” tényezőket sokszor vizsgálták, azonban keveset tudunk a beavatkozással kapcsolatos PVR prediktorokról. A PVR előfordulásának csökkenését célozza az ún. CLOSE protokoll, mely rádiófrekvenciás abláció esetében határoz meg ajánlást a léziók maximális távolságára és az elérendő leadott ablációs energia nagyságára.
Célkitűzés: Célunk a PVR-ek előfordulási arányainak meghatározása PVI után, valamint a PVR-t prediktáló faktorok felderítése volt. Utóbbi kapcsán kifejezetten vizsgáltuk a CLOSE protokollhoz való adherenciát, a nagy energiájú ablációs technika használatát, a first-pass izolációt (FPI) és az abláció kezdetekor mért generátor impedanciát (BGI).
Módszerek: Száz konszekutív pácienst vizsgáltunk, akiknél az első, CARTO segítségével végrehajtott PVI-t követően reablációra volt szükség PF rekurrencia miatt 2018 január és 2023 november között.
Eredmények: 38 beteg esetében az első PVI CLOSE-protokollal, míg 62 betegnél nem CLOSE-vezérelten történt. A reablációra 21±14 hónappal az első beavatkozás után került sor. Az összesen 373 PV-ból 192-ben (51,5%) alakult ki PVR. Az adott betegben az összes PV tartós izolációját találtuk 17 páciens esetén, (17%) a reabláció során. Ezen tartós PVI-val jellemzett betegek első beavatkozása során a CLOSE-hoz való adherencia (39.5% vs. 3.5%, p<0,0001), a magas ablációs energia (37,5W vs. 30W, p<0,0276), kétoldali FPI jelenléte (88,2% vs. 40,4%, p<0,0007), és az alacsonyabb BGI (127,6W vs. 136,6W, p<0,0027) szignifikánsan gyakoribbak voltak. ROC analízis során a 130W-os vágópont bizonyult optimálisnak (AUC=0,7403, szenz.: 77,1%, spec.: 68,8%, p=0,0032), efeletti BGI szignifikánsan nagyobb valószínűséggel vezetett PVR kialakulásához (OR=6,757; p<;0,0001). Multivariáns analízisben az univariáns logisztikus regressziós analízis során releváns (p<0,2) prediktorokat a baseline modellbe illesztve CLOSE protokoll (p=0,019), és a 130W feletti BGI (p=0,016) bizonyult a PVR független prediktorának.
Következtetések: A fentiek alapján megállapítható, hogy a CLOSE protokollhoz való adherencia, valamint a 130W alatti BGI független prediktorai a PVI tartósságának.



